作者：柳永
词牌/韵律：夜半乐

paragraphs: 艳阳天气，烟雨风暖，芳郊澄朗闲凝伫。
渐妆点亭台，参差佳树。
舞腰困力，垂杨绿映，浅桃秾李夭夭，嫩红无数。
度绮燕、流莺斗双语。
翠娥南陌簇簇，蹑影红阴，缓移娇步。
抬粉面、韶容花光相妒。
绛绡袖举。
云鬟风颤，半遮檀口含羞，背人偷顾。
竞斗草、金钗笑争赌。
对此嘉景，顿觉消凝，惹成愁绪。
念解佩、轻盈在何处。
忍良时、孤负少年等闲度。
空望极、回首斜阳暮。
叹浪萍风梗知何去。